KYK: Rowers gryp R23 000 by Chinese | Netwerk24
KYK: Rowers gryp R23 000 by Chinese
Deur Inga Mbambisa, News24 10 Januarie 2019 14:16
Twee Chinese burgers is van R23 000 beroof nadat ’n bakkie hulle op die M2 in Johannesburg tot stilstand gedwing het.
Die voorval was Dinsdag omstreeks 10:00 toe die mans en hul motorbestuurder van Middelburg na Johannesburg op pad was.
Verskeie mans het uit ’n bakkie gespring en die slagoffers beveel om uit hul voertuig te klim. Die rowers het die geld gevat. Hulle het weggejaag toe veiligheidswagte wat toevallig daar naby was, skote op hulle geskiet het, sê konst. Constance Lelimo, ’n polisiewoordvoerder.
Meer oor: Johannesburg | Rowers | Veiligheidswagte | Diefstal Komitee bekyk ANC-lede se aandeel by stig van partye | Netwerk24
REGSTREEKS: WB-krieket: SA (108/2) t. Nieu-Seeland
Komitee bekyk ANC-lede se aandeel by stig van partye
Deur Tshidi Madia, News24 12 Junie 2019 21:21
Die ANC het bevestig dat die party se nasionale uitvoerende komitee (NUK) sy nasionale werkkomitee opdrag gegee het om te ondersoek of enige partylede betrokke was by die stigting van ander politieke partye.
News24 het Dinsdag onthul dat die ANC ondersoek sou instel na bewerings dat Ace Magashule, sekretaris-generaal, by die stigting van die African Transformation Movement (ATM) betrokke was.
Ace Magashule, sekretaris-generaal van die ANC. Foto: Adrian de Kock
Magashule, wat nie in die verklaring genoem word wat die ANC Woensdag uitgereik het nie, was glo volgens Buyisile Ngqulwana, sekretaris-generaal van die Suid-Afrikaanse Raad van Messiaanse Kerke in Christus (SACMCC), deel van die ATM se stigting.
Ngqulwana het Magashule genoem in ’n beëdigde verklaring wat as deel van ’n regstryd teen die ATM in die kieshof ingedien is.
Die saak is intussen teruggetrek, hangende ’n ondersoek deur die Verkiesingskommissie om vas te stel of die ATM op die korrekte wyse geregistreer het voor die verkiesing in Mei vanjaar.
In die verklaring beweer Ngqulwana dat Magashule die party aangeraai het om nie ’n alliansie met die ANC te vorm nie, en om eerder sy eie organisasie te stig.
Hy beweer ook Magashule het voorgestel dat die woord “beweging” in die party se naam gebruik word, eerder as die woord “kongres,” wat die party aanvanklik wou gebruik.
Ngqulwana het Dinsdag gesê hy is beskikbaar om te help met die ondersoek indien die ANC hom nader.
Luidens die ANC se verklaring het die NUK op 31 Mei besluit om die saak te ondersoek.
Die werkkomitee het Dinsdag vergader en besluit om ’n ad hoc-komitee te stig, wat deur oudpres. Kgalema Motlanthe en Frene Ginwala gelei word. Hulle word deur adv. Fezeka Magano bygestaan.
“Ons hoop dat die komitee sy werk binne die volgende 60 dae sal voltooi,” lui die verklaring.
Meer oor: African Transformation Movement (Atm) | Nasionale Uitvoerende Komitee (Nuk) | Ace Magashule | Komitee | Anc | Ondersoek | Politiek
ATM-man sal ANC help in ondersoek na Ace
ATM, Ace in oudpres. se visier
Motlanthe gaan kyk of Ace hand in ATM het